**INFORMATĪVAIS ZIŅOJUMS**

**KOMERCDARBĪBAS KONKURĒTSPĒJAS UN INOVĀCIJAS VEICINĀŠANAS PROGRAMMAS 2007.-2013.GADAM**

**IZPILDE 2010.GADĀ**

1. **Ievads**

Komercdarbības konkurētspējas un inovācijas veicināšanas programma 2007.-2013.gadam (turpmāk – programma), kas tika apstiprināta ar Ministru kabineta (turpmāk – MK) 2007.gada 28.jūnija rīkojumu Nr.406, ir politikas plānošanas dokuments, kas vidējā termiņā (laika periodam no 2007. līdz 2013.gadam) izvirza galvenos komercdarbības konkurētspējas, inovācijas un rūpniecības attīstības mērķus un šo mērķu sasniegšanai īstenojamos rīcības virzienus un būtiskākos uzdevumus.

Programmas galvenie mērķi ir labvēlīgu nosacījumu nodrošināšana komercdarbības attīstībai, nacionālās inovācijas sistēmas kapacitātes un efektivitātes palielināšanas veicināšana, kā arī būtiska konkurētspējas un produktivitātes pieauguma rūpniecībā panākšana.

Programmas mērķu sasniegšanai izvirzīti sekojoši galvenie rīcības virzieni:

* + Komercdarbības vides pilnveidošana;
  + Finanšu pieejamības sekmēšana;
  + Jaunu komercdarbības iniciatīvu attīstība un to konkurētspējas veicināšana, sabiedrības izpratnes par inovācijas lomu konkurētspējas veicināšanā sekmēšana;
  + Rūpniecības, izglītības un zinātnes sektoru sadarbības, zināšanu pārneses un komercializācijas sekmēšana;
  + Rūpniecības nozaru attīstības veicināšana un produktivitātes paaugstināšana.

Informatīvais ziņojums ir sagatavots ievērojot MK 2007.gada 28.jūnija rīkojuma Nr.406 „Par Komercdarbības konkurētspējas un inovācijas veicināšanas programmu 2007.-2013.gadam” (turpmāk – Programma) 4.punktu, kas paredz Ekonomikas ministrijai reizi gadā (līdz 1.jūnijam) iesniegt informatīvo ziņojumu par Programmas izpildes rezultātiem iepriekšējā gadā.

1. **Esošā situācija un politikas rezultātu izvērtējums**

2010.gadā turpinājās pakāpenisks iekšzemes kopprodukta (turpmāk – IKP) pieaugums. 2010.gada 4.ceturksnī IKP par 3,6% pārsniedza iepriekšējā gada 4.ceturkņa līmeni. 2010.gadā aizvien lielāku lomu Latvijas tautsaimniecībā iezīmēja tirgojamās nozares, kas pamatojams ar situācijas uzlabošanos pasaules ekonomikā un ārējā pieprasījuma palielinājumu. Apstrādes rūpniecība 2010.gadā, salīdzinot ar 2009.gadu, pieauga par 15,4% (1.attēls), elektroenerģijas, gāzes un ūdens apgādes nozare – par 12,7% un primārās nozares – par 3,8%[[1]](#footnote-1). Šo nozaru izaugsme kopumā ir devusi 1,6 procentpunktu ieguldījumu IKP pieaugumā. Vislielākais ieguldījums apstrādes rūpniecības izaugsmē bija kokapstrādei, metālapstrādei, kā arī elektrisko un optisko iekārtu ražošanas nozarei.

1.attēls

**Apstrādes rūpniecība**[[2]](#footnote-2)  
**(2010.gadā, %)**

|  |  |  |  |  |
| --- | --- | --- | --- | --- |
|  | **Struktūra pēc apgrozījuma** | **Struktūra pēc nodarbināto skaita** | **Eksporta īpatsvars nozares realizācijā** | **Apjomu izmaiņas 2010/2009** |
| **Apstrādes rūpniecība – pavisam** | **100** | **100** | **59,4** | **16,5** |
| Pārtikas rūpniecība | 27,1 | 24,1 | 27,5 | -0,1 |
| Vieglā rūpniecība | 4,3 | 11,3 | 81,6 | 19,4 |
| Kokapstrāde | 23,5 | 19,1 | 74,8 | 33,0 |
| Papīra ražošana un poligrāfija | 4,1 | 3,9 | 53,1 | 19,8 |
| Ķīmiskā rūpniecība un tās saskarnozares | 7,8 | 6,6 | 73,7 | 5,2 |
| Pārējo nemetālisko minerālu izstrādājumu ražošana | 4,9 | 4,1 | 49,0 | 17,6 |
| Metālu un metālu izstrādājumu ražošana | 13,3 | 9,9 | 72,8 | 24,2 |
| Elektrisko un optisko iekārtu ražošana | 4,2 | 3,2 | 84,3 | 33,2 |
| Mašīnu un iekārtu ražošana | 1,7 | 2,7 | 84,7 | 17,8 |
| Transporta līdzekļu ražošana | 3,0 | 3,0 | 87,7 | 59,0 |
| Pārējās rūpniecības nozares | 6,0 | 12,0 | 52,5 | 16,5 |

Avots: EM

Latvijas tautsaimniecības atveseļošanās procesā būtiska nozīme bija eksportam, kur valsts eksporta pieaugumu noteica situācijas uzlabošanās ārvalstu tirgos un pieprasījuma pieaugums, kā arī krīzes laikā atgūtā Latvijas ražotāju konkurētspēja. Eksporta apjomi 2010.gadā, salīdzinot ar 2009.gadu, bija par 29,7% lielāki.

2.attēls

**Latvijas preču eksports un imports pa ceturkšņiem**

**(milj. LVL)**

Avots: Centrālā statistikas pārvalde

Vienlaicīgi augsto tehnoloģiju produktu īpatsvars kopējā eksportā 2010.gadā bija salīdzinoši zems – 10,9% (2009.gadā – 10,7%), savukārt vidēji augsto tehnoloģiju produktu īpatsvars kopējā eksportā 2010.gadā veidoja 14,5% (2009.gadā – 12,5%).

Analizējot situāciju inovācijas attīstības jomā jānorāda, ka 2011.gadā publicētajā „Innovation Union Scoreboard 2010” pētījumā (turpmāk – pētījums) starp 27 pētījumā iekļautajām valstīm Latvija ieņem pēdējo – 27.vietu (Igaunija – 14, Lietuva – 25). Lai arī Latvijas inovācijas indekss ir viszemākais Eiropas Savienības (turpmāk – ES) 27 dalībvalstu vidū, tomēr jāuzsver, ka inovācijas indeksā ietverto rādītāju vidējais pieaugums pēdējo piecu gadu laikā Latvijai ir 2,71% un tas ir lielāks par 27 dalībvalstu vidējo pieaugumu – 0,85%. Pētījumā tiek vērtēts plašs radītāju loks astoņās inovācijas attīstībai būtiskās jomās – cilvēkresursi, pētniecības vides atvērtība, ekselence un pievilcība, finansējums un atbalsts, uzņēmumu investīcijas, uzņēmumu sadarbība un uzņēmējdarbība, intelektuālais īpašums, inovācijas aktivitāte, ekonomiskie efekti.

**Analizējot pētījumu, var secināt, ka salīdzinoši labāki rādītāji Latvijai ir cilvēkresursu attīstības jomā, kā arī būtiski uzlabojumi vērojami intelektuālā īpašuma aizsardzības un finansējuma un atbalsta jomā. Zemāki ir** pētniecības vides, inovatīvo uzņēmumu, kā arī komertsantu un zinātnieku sadarbības rādītāji.

Saskaņā ar Eurostat datiem laika posmā no 2006. līdz 2008.gadam Latvijā vidēji 24,3% no uzņēmumiem bija inovatīvi, tajā pašā laikā ES valstīs šis rādītājs vidēji veido 52%. Apgrozījums inovācijas jomā aktīvajos uzņēmumos 2008.gadā sastādīja 52,7% no kopējā uzņēmumu apgrozījuma Latvijā.

3.attēls

**Finansējums pētniecībai un attīstībai 2003. -2009.gadam pa sektoriem** **(% no IKP)**

Avots: Centrālā statistikas pārvalde

Latvijā kopējais finansējums pētniecībai un attīstībai (turpmāk – P&A) 2009.gadā, salīdzinot ar iepriekšējo gadu, samazinājās gandrīz par 40% un bija 59,9 milj. LVL jeb 0,45% no IKP. Visstraujāk samazinājās ārvalstu un valsts budžeta finansējums pētniecībai. Ārvalstu, tajā skaitā ES struktūrfondu finansējums P&A bija 9,2 milj. LVL un tas sastādīja 0,7% no IKP. Valsts un augstskolu finansējums P&A 2009.gadā bija 0,2% no IKP jeb 28,6 milj. LVL un šo sektoru ieguldījums ir samazinājies līdz 2005.gada līmenim. Savukārt privātā sektora ieguldījumi P&A 2009.gadā bija 0,17% no IKP, jeb 22,1 milj. LVL, kas faktiskajos skaitļos ir par 18% mazāk kā 2008.gadā.

Saskaņā ar Latvijas Republikas Uzņēmumu reģistra (turpmāk – UR) datiem 2010.gadā tika reģistrēti 13 345 jauni komersanti, kas bija par 4 255 jauniem komersantiem vairāk kā attiecīgi 2009.gadā, kad tika reģistrēti 9 090 komersanti.

Straujais jaunu komersantu veidošanās aktivitātes pieaugums saistāms ar to, ka līdz ar veiktajiem grozījumiem Komerclikumā kopš 2010.gada 5.maija sabiedrību ar ierobežotu atbildību (turpmāk – SIA) Latvijā iespējams reģistrēt ar samazinātu pamatkapitālu – sākot no1 LVL. Vērtējot UR apkopotos Komercreģistra datus, var secināt, ka laika posmā no 2010.gada 1.maija līdz 2011.gada 1.maijam kopā ir reģistrēti 16 575 jauni komersanti, kas ir par 77% vairāk nekā attiecīgajā laika periodā gadu iepriekš (01.05.2009.-01.05.2010.), kad tika reģistrēti 9 350 komersanti. Kopumā kopš 2010.gada 1.maija līdz 2011.gada 1.maijam Latvijā reģistrētas 15 240 jaunas SIA, no kurām 9 508 (62,4%) ir ar samazinātu pamatkapitālu.

4.attēls

**Reģistrēto SIA skaits laikā no 01.05.2010.-01.05.2011.**

Avots: Uzņēmumu reģistrs

Visbiežāk SIA ar samazinātu pamatkapitālu tiek reģistrētas ar 1 LVL lielu pamatkapitālu (47,5% gadījumu), savukārt 26,6% – ar pamatkapitālu robežās no 2 līdz 10 LVL.

Lursoft apkopotie dati liecina, ka vairāk kā 70% no visām gada laikā reģistrētajām SIA ar samazinātu pamatkapitālu nodibinātas Latvijas lielākajās pilsētās. Izteikta līdere pēc nodibināto SIA skaita ir Rīga (5 533), savukārt otrajā un trešajā vietā attiecīgi ierindojamas Liepāja (218) un Daugavpils (208). Vismazākais jaundibināto SIA ar samazinātu pamatkapitālu skaits kopš 2010.gada 1.maija reģistrēts Ventspilī (69).

1. **Programmas izpildes gaita 2010.gadā**

Saskaņā ar Programmas Rīcības plānu 2010.gada pārskata periodā tika paredzēta 40 pasākumu īstenošana, no kuriem tika īstenoti 33 pasākumi, 2 pasākumu īstenošana ir atlikta, bet 5 pasākumu īstenošanai 2010.gadā netika piešķirts finansējums.

Par pasākumu izpildi atbildīgo institūciju darbības rezultātu izvērsts atspoguļojums ir sniegts šī informatīvā ziņojuma pielikumā „Komercdarbības konkurētspējas un inovācijas veicināšanas programmas izpilde 2010.gadā”. Visi pasākumi tika īstenoti institūciju ikgadējo budžetu, kā arī atbildīgo institūciju pārziņā esošo ES struktūrfondu programmu vai citu pieejamo ES atbalsta instrumentu ietvaros. 2010.gadā programmas Rīcības plānā ietverto aktivitāšu īstenošanai izlietotais finansējums (valsts budžeta, ES struktūrfondu vai citu ES instrumentu kopā) sastādīja gandrīz 81,6 milj. LVL[[3]](#footnote-3), kas sekmējis privātā sektora līdzfinansējuma piesaisti 19 milj. LVL apmērā.

* 1. **Komercdarbības vides pilnveidošana**

2010.gadā Ekonomikas ministrija (turpmāk – EM) aktīvi līdzdarbojās komercdarbības vidi reglamentējošo normatīvo aktu un ar komercdarbību saistīto normatīvo aktu izvērtēšanā un priekšlikumu sniegšanā to pilnveidošanai. Lai motivētu ekonomiski aktīvos cilvēkus, kas palikuši bez darba, uzsākt savu mazo uzņēmējdarbību un sekmētu šo cilvēku atgriešanos ekonomiskajā apritē, EM piedalījās Mikrouzņēmumu nodokļa likuma izstrādē, kas ietver visus ar uzņēmējdarbību un darbaspēku saistītos nodokļus (VSAOI, IIN, UIN un uzņēmējdarbības riska valsts nodevu) vienotā likmē – 9% no saimnieciskās darbības ieņēmumiem. Saskaņā ar Valsts ieņēmumu dienesta datiem 2010.gadā mikrouzņēmumu nodokļa maksājumiem tika reģistrēti 2 733 jaundibinātu uzņēmumu, bet no 2011.gada 1.janvāra mikrouzņēmumu nodokļa maksājumiem pieteicās vēl arī 4 427 jau esošo uzņēmumu.

2010.gadā panākts progress grāmatvedības atskaišu administrēšanas vienkāršošanā, piemēram, mikrouzņēmumu nodokļa maksātājiem deklarācija ir jāsniedz reizi ceturksnī. Vienlaikus grāmatvedības uzskaites atvieglošanai ir nodrošināta iespēja izmantot bezmaksas grāmatvedības programmu tiem mikro uzņēmumiem, kas grāmatvedību kārto divkāršā ieraksta sistēmā. Tādējādi mikro uzņēmumu īpašniekiem būtiski atvieglota valstī noteikto nodokļu maksāšanas un grāmatošanas kārtība un līdz ar to nodrošināts, ka ikviens var uzsākt savu mazo uzņēmējdarbību ar samazinātām birokrātiskām procedūrām un dibināšanas izmaksām.

Uzņēmējdarbības vides uzlabošanas pasākumu plānā 2010.gadam kopumā tika iekļauti 22 pasākumi un 38 apakšpasākumi. Minētie pasākumi ietver uzdevumus uzņēmējdarbības vides uzlabošanai un tie sniedz būtisku ieguldījumu gan administratīvā sloga mazināšanā, gan likumdošanas procesa caurskatāmības un vienkāršības sekmēšanā.

2010.gadā mērķtiecīgi īstenotas reformas tādās uzņēmējdarbības jomās, kas saistītas ar uzņēmējdarbības uzsākšanas atvieglošanu, maksātnespējas procesa pilnveidošanu, būvniecības procesa vienkāršošanu un reformu īstenošanu pārrobežu tirdzniecības jomā. Atsevišķi uzlabojumi īstenoti arī elektroniskās pārvaldes jomā.

Uzņēmējdarbības uzsākšanas jomā ir samazinātas uzņēmuma reģistrācijas izmaksas, tajā skaitā nodrošināta iespēja reģistrēt SIA ar samazinātu pamatkapitālu, savukārt iesniegumu par reģistrāciju par PVN apliekamo personu reģistrā var iesniegt vienlaikus ar reģistrācijas pieteikumu reģistrējoties UR, bet dienu skaits reģistrācijai par PVN maksātāju samazināts no 15 uz 10 dienām. 2010.gadā spēkā stājās jaunais Maksātnespējas likums, kas optimizē un vienkāršo maksātnespējas procesus ar mērķi panākt maksimāli ātru uzņēmuma aktīvu atgriešanu ekonomikā. Piemēram, maksātnespējas procedūras ilgums saīsināts no līdzšinējiem 3 gadiem uz 1 gadu, kā arī uz pusi samazinātas maksātnespējas procesa izmaksas. Būvniecības procesa vienkāršošanai ir izstrādāts jauns Būvniecības likuma projekts, kas iesniegts Saeimā 2011.gada 3.maijā un paredz vairākus uzlabojumus, piemēram, būvniecības saskaņošanas procedūru skaitu samazinot no 24 uz 6 un saskaņošanai paredzēto laiku saīsinot no 186 uz 69 dienām. Savukārt pārrobežu tirdzniecības jomā kā būtiskākais reformu virziens minams ieviestā elektroniskā muitas deklarēšanas sistēma, samazinot laiku, kas nepieciešams eksporta-importa procedūru veikšanai.

2010.gadā aktīvi turpināja darboties Tautsaimniecības padome (turpmāk – TSP), kas sanāca reizi mēnesī, tajā skaitā tika sasauktas arī 5 TSP Vadības komitejas sēdes. Kā konsultatīva institūcija TSP izskatīja virkni jautājumu, kas skar uzņēmējdarbībai labvēlīgas vides politikas veidošanu un īstenošanu. TSP darba ietvaros tika sniegti priekšlikumi Valsts nodokļu un nodevu sistēmas attīstības pamatnostādņu 2011.-2015.gadam projekta papildināšanai, Pasākumu plānam ēnu ekonomikas apkarošanai un godīgas konkurences nodrošināšanai, 2011.gada valsts budžeta projektam, kā arī tika aktualizēts jautājums par pastāvošajām barjerām ES fondu apguvē un iespējamajiem risinājumiem to novēršanā.

Laikā no 2010.gada 27. līdz 28.maijam tika noorganizēta Latvijas valdības un Ārvalstu investoru padomes augsta līmeņa tikšanās, kuras laikā tika apspriestas būtiskākās valsts ekonomikas aktualitātes, tādas kā – valsts makroekonomiskā situācija, nodokļu politika, investīciju piesaistes iespējas, teritoriālās plānošanas un būvniecības procesa uzlabošana, augstākās izglītības konkurētspējas veicināšanas iespējas, kā arī ārvalstu pieredze uzņēmējdarbības uzsākšanas veicināšanā.

* 1. **Finanšu pieejamības sekmēšana**

Programmas viens no būtiskākajiem darbības virzieniem ir pilnveidot komersantu, jo īpaši mazo un vidējo uzņēmumu (turpmāk – MVU) piekļuvi finansējumam. Lai nodrošinātu finansējumu komercdarbības attīstībai, tajā skaitā inovatīviem projektiem, EM sadarbībā ar citām institūcijām (Eiropas Investīciju fondu, Latvijas Garantiju aģentūru, Latvijas Hipotēku un zemes banku) nodrošina aizdevumus, individuālās garantijas, īstermiņa eksporta garantijas, riska kapitāla, sagatavošanas un uzsākšanas kapitāla finansējumu. Kopumā šajos instrumentos plānots ieguldīt 150 milj. LVL un atbalstīt vairāk kā 950 uzņēmumus.

Programmu „Aizdevumi komersantu konkurētspējas uzlabošanai” un „MVU izaugsmes aizdevumu programmas” ietvaros MVU ir pieejami divu veidu aizdevumi – investīcijām un apgrozāmajiem līdzekļiem (t.sk. kredītlīnijas). Līdz 2010.gada beigām programmas „Aizdevumi komersantu konkurētspējas uzlabošanai” ietvaros apstiprināti 49 projekti 58,5 milj. LVL apmērā, noslēgti 32 līgumi 30,5 milj. LVL apmērā. „MVU izaugsmes aizdevumu programmas” ietvaros līdz 2010.gada 31.decembrim  piešķirti 162 aizdevumi par kopējo summu 8,9 milj. LVL.

Eiropas Investīciju fonds (turpmāk – EIF) turpināja īstenot finanšu aizdevumu instrumentu „Augsta riska aizdevumu instruments”. 2010.gadā tika parakstīti līgumi ar A/S „SEB banka” un A/S „Swedbank” par finanšu instrumenta ieviešanu. Kopējais uzņēmumiem pieejamais finansējums ieskaitot banku līdzfinansējumu (50%) pārsniedza 73 milj. LVL. Līdz 2010.gada beigām augsta riska aizdevumu instrumenta ietvaros kopumā ir izsniegti 3 aizdevumi par kopējo summu 0,98 milj. LVL. Papildus sadarbībā ar EIF 2010.gadā tika izstrādāti priekšlikumi atbalsta instrumenta nosacījumu pilnveidošanai, kas paredz grozīt instrumenta maksimālo aizdevuma apjomu un termiņu, kā arī atvieglot nosacījumus attiecībā uz banku vērtēšanas procedūras riska klasēm, lai veicinātu aizdevumu izsniegšanu.

EIF 2010.gadā parakstīja līgumu ar riska kapitāla fonda ieviesēju „BaltCap Management Latvia”. Izveidotajam fondam investīcijām tika novirzīti vairāk kā 21 milj. LVL, ieskaitot piesaistīto privāto līdzfinansējumu. „BaltCap Management Latvia” 2010.gadā ir veicis 2 investīcijas  1,23 milj. LVL apmērā.  Tāpat 2010.gadā tika parakstīts līgums ar „Imprimatur Capital Baltics” kā sēklas kapitāla un uzsākšanas kapitāla fonda instrumenta ieviesēju. Kopējais abu fondu ietvaros pieejamais finansējums ir 14,38 milj. LVL. 2010.gada laikā „Imprimatur Capital Baltics” ir veicis kopumā 3 sēklas kapitāla investīcijas 0,21 milj. LVL apmērā.

2010.gadā tika turpināta kredītu garantiju, t.sk. eksporta kredītu garantiju izsniegšana komersantiem Latvijas Garantiju aģentūras administrētajā valsts atbalsta programmā. Kopumā 2010.gadā kredītu garantiju programmas ietvaros tika saņemti 120 uzņēmumu pieteikumi 68,8 milj. LVL apmērā, bet garantijas par kopējo garantiju apjomu 33 milj. LVL tika izsniegtas 87 komersantiem. Garantēto kredītu apjoms 2010.gadā sasniedza 65,2 milj. LVL.

Eksporta kredītu garantiju programmas ietvaros 2010.gadā tika saņemti 64 darījumu pieteikumi un eksporta kredītu garantijas izsniegtas 14 komersantiem par kopējo finansējuma apjomu – 1,7 milj. LVL. Visi uzņēmumi ar kuriem noslēgti līgumi pārstāv apstrādes rūpniecību (sakaru iekārtu ražošana, sadzīves elektroiekārtu ražošana, finiera lokšņu un koka paneļu ražošana, ziepju, mazgāšanas, tīrīšanas un spodrināšanas līdzekļu ražošana, pārtikas produktu ražošana).

* 1. **Jaunu komercdarbības iniciatīvu attīstība un to konkurētspējas veicināšana, sabiedrības izpratnes par inovācijas lomu konkurētspējas veicināšanā sekmēšana**

Būtiskākās aktivitātes jaunu komercdarbības iniciatīvu attīstībai un sabiedrības izpratnes par inovācijas lomu konkurētspējas veicināšanā sekmēšanas jomā tika īstenotas „Biznesa inkubatoru programmas” un aktivitātes „Pasākumi motivācijas celšanai inovācijām un uzņēmējdarbības uzsākšanai” ietvaros.

Biznesa inkubatoru programmas ietvaros Latvijas Investīciju un attīstības aģentūra (turpmāk – LIAA) 2010.gadā turpināja atbalsta sniegšanu 10 biznesa inkubatoru darbības nodrošināšanai visos Latvijas reģionos. Biznesa inkubatoru sniegtie pakalpojumi bija pieejami 24 Latvijas pilsētās. Kopumā 9 biznesa inkubatoros Latvijas reģionos un radošajā biznesa inkubatorā Rīgā tika sniegts atbalsts 295 komersantiem, tajā skaitā 53 komersanti saņēma virtuālās inkubācijas pakalpojumus. Inkubējamajos komersantos izveidotas (saglabātas) 966 darba vietas. Kopējais programmas ietvaros pieejamais finansējums ir 20,2 milj. LVL, no kura 2010.gadā biznesa inkubatoru sniegto atbalsta pakalpojumu nodrošināšanai tika izlietoti 1,9 milj. LVL.

Latvijas Hipotēku un zemes banka 2010.gadā turpināja īstenot finanšu atbalsta programmu „Atbalsts pašnodarbinātības un uzņēmējdarbības uzsākšanai”, kuras ietvaros bija pieejams atbalsts saimnieciskās darbības uzsācējiem (iedzīvotājiem, kuri vēlas uzsākt uzņēmējdarbību vai kļūt par pašnodarbinātām personām, kā arī jaundibinātiem komersantiem), sniedzot apmācības, konsultācijas un finansiālu atbalstu uzņēmējdarbības uzsākšanai. Līdz 2010.gada beigām ar 1 232 uzņēmējdarbības uzsācējiem ir noslēgta sadarbības vienošanās, 498 interesenti ir iesnieguši biznesa plānus, t.sk. jau ir atbalstīti 267 uzsācēju projekti par kopējo aizdevumu summu 3,8 milj. LVL. Savukārt 247 projektiem ir piešķirti granti par kopējo summu 0,73 milj. LVL.

Aktivitātes „Pasākumi motivācijas celšanai inovācijām un uzņēmējdarbības uzsākšanai” mērķis ir plašākas sabiedrības izglītošana un izpratnes veicināšana, kā arī motivēšana uzsākt uzņēmējdarbību un pievērsties inovatīvu risinājumu izstrādei un pielietošanai. Kopējais programmas ietvaros pieejamais finansējums ir 2,11 milj. LVL, bet 2010.gadā pasākumiem tika izlietoti 0,27 milj. LVL. Programmā 2010.gadā tika iesaistīti vairāk kā 4 000 dalībnieku – inovācijas jomā aktīvie uzņēmēji, esošie uzņēmēji, studenti, skolēni, uzņēmējdarbības uzsācēji un citi. Programmas ietvaros īstenoti dažādi informatīvie un apmācību pasākumi, kā piemēram, „Ideju kauss 2010”, semināru cikls „Inovatīvas uzņēmējdarbības uzsākšana”, mentoringa programma jaunajiem uzņēmējiem, apmācību kurss „Kļūsti par uzņēmēju 5 dienās”, kā arī pasākumi, kas vērsti uz skolēnu, studentu un pedagogu izglītošanu par inovāciju un uzņēmējdarbību, un to praktisku iesaisti aktivitāšu īstenošanā.

Lai nodrošinātu uzņēmējiem informatīvo un konsultatīvo atbalstu, tajā skaitā veicinātu to konkurētspēju ES un plašākā mērogā, 2010.gadā darbu turpināja Eiropas Biznesa atbalsta tīkls (turpmāk – EEN) Latvijā. EEN ir liela mēroga uzņēmējdarbības un inovācijas atbalsta tīkls, ko veido gandrīz 600 dažādas partnerorganizācijas vairāk kā 40 valstīs. EEN darbību Latvijā nodrošina Latvijas Tehnoloģiskais centrs un LIAA. Tīkla ietvaros 2010.gadā sniegta 1 131 konsultācija par ārējās tirdzniecības jautājumiem un ES vienoto tirgu, noorganizēti 57 informatīvi un izglītojoši semināri, veikti 38 tehnoloģiju auditi uzņēmumos, noslēgts 21 tehnoloģiju pārneses līgums, kā arī veiktas citas uzņēmējdarbības informatīvās un konsultāciju atbalsta aktivitātes.

Tāpat 2010.gadā tika organizēts konkurss „Eksporta un inovācijas gada balva 2010”, kura mērķis ir sekmēt komersantu konkurētspēju, veicināt produktu eksporta apjoma pieaugumu, kā arī sekmēt inovāciju, izvērtējot komersantu rezultātus un atzinīgi novērtējot sekmīgākos komersantus un to produktus. Konkursam tika saņemti pieteikumi sekojošās kategorijās: eksportspējīgākais komersants (mazo un lielo/vidējo komercsabiedrību grupā), importa aizstājējprodukts, inovatīvākais produkts, rūpnieciskais dizains.

Atsevišķi pasākumi 2010.gadā tika veikti, lai informētu gan patērētājus par patērētāju tiesību aizsardzību, gan uzņēmējus un patērētājus par drošību internetā, kā arī veicot pirkumus internetā. Šim nolūkam Patērētāju tiesību aizsardzības centrs īstenojis dažādus izglītojošus seminārus, piemēram, „Kas jāzina uzņēmējam, piedāvājot preces interneta vidē?”, „Kas jāzina iepērkoties ES?”, tajā skaitā organizētas uzņēmēju, nevalstisko organizāciju un valsts institūciju pārstāvju diskusija ar mērķi sekmēt nozaru speciālistu un e-komersantu dialogu patērētāju tiesību aizsardzības jomā un aktualizēt jautājumus par šķēršļiem un tiesībām elektroniskajā vidē.

* 1. **Rūpniecības, izglītības un zinātnes sektoru sadarbības, zināšanu pārneses un komercializācijas sekmēšana**

2010.gadā īstenotas vairākas aktivitātes ar mērķi uzlabot sadarbību starp rūpniecības sektoru un pētniecības sektoru, lai nodrošinātu tehnoloģiju un zināšanu pārnesi un jaunu tehnoloģiju un produktu izstrādi.

2010.gadā tika uzsākta valsts atbalsta programmas „Kompetences centri” praktiskā īstenošana un gada beigās tika pieņemts lēmums par atbalsta piešķiršanu Kompetences centriem sešās Latvijas tautsaimniecībai nozīmīgās jomās: (1) farmācija un ķīmiskā rūpniecība; (2) informācijas un komunikācijas tehnoloģijas; (3) meža nozare; (4) elektrisko un optisko iekārtu ražošana; (5) vides, bioenerģētikas un biotehnoloģiju nozare; (6) transporta un mašīnbūves nozare. Apstiprināto 6 projektu iesniedzēji līdz 2015.gadam kopumā saņems ES fondu līdzfinansējumu 37,4 milj. LVL apmērā un tas piesaistīs papildu vismaz 22 milj. LVL privātā sektora līdzfinansējuma. Kompetences centros tiks iesaistīti vismaz 60 uzņēmumu un 8 valsts zinātniskās institūcijas.

Savukārt Izglītības un zinātnes ministrija (turpmāk – IZM) 2010.gadā turpināja atbalstīt jau iepriekšējos gados uzsāktos zinātnieku un ražotāju sadarbības projektus jaunu produktu un tehnoloģiju izstrādei „Tirgus orientēto pētījumu programmas” ietvaros. 2010.gadā 23 noslēgto līgumu par projektu īstenošanu atbalstam tika piešķirts finansējums 0,28 milj. LVL apmērā. EUREKA programmas projektu finansēšanai 2010.gadā tika piešķirti 0,21 milj. LVL, t.sk. 0,08 milj. LVL 11 jauniem projektiem un 0,13 milj. LVL 7 iepriekšējos gados uzsāktajiem projektiem.

Papildus Programmā iekļautajām aktivitātēm IZM 2010.gadā uzsāka īstenot struktūrfondu aktivitāti „Atbalsts zinātnei un pētniecībai”, kuras ietvaros tiks atbalstīti praktiskas ievirzes pētniecības projekti, prioritārajos pētniecības virzienos. Programmas ietvaros atbalstīti 122 zinātnisko institūciju projekti un publiskais finansējums projektiem plānots 33,7 milj. LVL.

Tehnoloģiju pārneses sekmēšanai 2010.gadā turpināta atbalsta sniegšana astoņu Tehnoloģiju pārneses kontaktpunktu darbībai augstākās izglītības iestādēs (Latvijas Universitātē, Rīgas Tehniskajā universitātē, Latvijas Lauksaimniecības universitātē, Rīgas Stradiņa universitātē, Ventspils augstskolā, Rēzeknes augstskolā, Daugavpils augstskolā un Latvijas Mākslas akadēmijā). Programmu līdzfinansē no Eiropas Reģionālās attīstības fonda (turpmāk – ERAF) līdzekļiem un kopējais aktivitātes ietvaros pieejamais publiskais finansējums līdz 2013.gadam ir 1,93 milj. LVL, bet 2010.gadā tehnoloģiju pārneses kontaktpunktu darbības nodrošināšanai izlietots publiskais finansējums 0,26 milj. LVL apmērā. Tehnoloģiju pārneses kontaktpunktu uzdevums ir nodrošināt praktisku saikni starp pētniecības un rūpniecības sektoru, aktīvi iesaistīties komercializējamu pētījumu rezultātu apzināšanā, kā arī nodrošināt rūpnieciskā īpašuma aizsardzības pakalpojumus. Kopumā 2010.gadā astoņu tehnoloģiju pārneses kontaktpunktu darbības rezultātā sagatavoti 67 pētniecības projektu rezultātu komercializācijas piedāvājumi, iesniegti 36 patentu pieteikumi (no tiem 5 starptautiskie patentu pieteikumi), kā arī noslēgts 51 komersantu un zinātnieku sadarbības līgums par pasūtījumu pētījumu veikšanu, pētniecisko pakalpojumu sniegšanu un rūpnieciskā īpašuma vai tā lietošanas tiesību pārdošanu.

Papildus Programmā iekļautajām aktivitātēm tehnoloģiju pārneses sekmēšanai LIAA sadarbībā ar parteriem organizēja pasākumu „Komercializācijas reaktors”. Pasākuma mērķis ir veidot Latvijā strauji augošus, starptautiski konkurētspējīgus tehnoloģiju uzņēmumus, komercializējot NVS valstīs un Latvijā radītās zinātniski tehnoloģiskās izstrādnes. 2010.gadā tika organizēti divi „Komercializācijas reaktora” pasākumi, kuros kopā tika prezentētas 28 zinātniski tehnoloģiskās izstrādnes ar augstu tirgus potenciālu tādās jomās kā elektronika, alternatīvā enerģija, medicīnas iekārtas, biotehnoloģijas un farmācija.

* 1. **Rūpniecības nozaru attīstības veicināšana un produktivitātes paaugstināšana**

Lai sekmētu rūpniecības nozares attīstību un produktivitātes paaugstināšanos, 2010.gadā tika turpināti un uzsākti vairāki pasākumi, kuru mērķis ir sekmēt gan jaunu produktu izstrādi un ieviešanu, gan investīcijas jaunu ražotņu izveidei vai paplašināšanai, kā arī īstenotas aktivitātes, kas vērstas uz darba spēka produktivitātes paaugstināšanu.

Lai atbalstītu komersantu centienus izstrādāt un ieviest ražošanā jaunus vai būtiski uzlabotus inovatīvus produktus, 2010.gadā tika turpinātas vairākas no ES struktūrfondiem līdzfinansētas valsts atbalsta programmas. Programmas „Jaunu produktu un tehnoloģiju izstrāde” ietvaros tika nodrošināta 105 projektu īstenošana par kopējo atbalsta summu 6,47 milj. LVL, bet atbalsta programmas „Jaunu produktu un tehnoloģiju izstrāde – atbalsts jaunu produktu un tehnoloģiju ieviešanai ražošanā” ietvaros tika nodrošināts atbalsts 47 projektu īstenošanai par 8,79 milj. LVL no ERAF finansējuma.

2010.gadā aktivitātes „Augstas pievienotās vērtības investīcijas” ietvaros tika apstiprināta 31 projekta īstenošana jaunu ražotņu izveidei par kopējo finansējumu 71,56 milj. LVL. Programmas ietvaros atbalsts tiek piešķirts liela mēroga ražotņu izveidei – iekārtu iegādei, ēku būvniecībai un rekonstrukcijai un jaunu darba vietu radīšanai. 2010.gadā tika izmaksāts 20,66 milj. LVL publiskā finansējuma uzsāktajai ražotņu būvniecībai. Ražotņu būvniecību plānots pabeigt līdz 2013.gadam.

Lai sekmētu saistīto nozaru komersantu savstarpējo sadarbību, tajā skaitā – kopīgu projektu realizēšanai, EM turpināja īstenot Klasteru attīstības programmu, kuras ietvaros 2010.gadā atbalsts tika sniegts 9 klasteriem (IT, elektronikas, ķīmijas un farmācijas, metālapstrādes, pārtikas, vieglās rūpniecības, mēbeļu, loģistikas un saistītās nozarēs) par kopējo finansējumu 0,19 milj. LVL. Klasteru projektu ietvaros sagatavoti projektu pieteikumi kopīgai komersantu dalībai ES struktūrfondu programmas projektu konkursos un starptautiskās sadarbības projektu pieteikumi, izstrādātas klasteru kooperatīvās identitātes, īstenoti divi praktiski klasteru dalībnieku komerciālas sadarbības projekti jaunu produktu izstrādē un ražošanas organizēšanā, noorganizētas klasteru dalībnieku apmācības par nozarei aktuālām tēmām.

Ar mērķi veicināt investīcijas cilvēkresursos, kā arī komersantu dalību darbaspēka kvalifikācijas celšanā, tādējādi sekmējot darba ražīgumu, LIAA 2010.gadā Eiropas Sociālā fonda (turpmāk – ESF) līdzfinansēto aktivitāšu „Atbalsts nodarbināto apmācībām komersantu konkurētspējas veicināšanai – atbalsts partnerībās organizētām apmācībām” un „Atbalsts nodarbināto apmācībām komersantu konkurētspējas veicināšanai – atbalsts komersantu individuāli organizētām apmācībām” ietvaros turpināja sniegt atbalstu apstiprināto projektu īstenošanai. Šo aktivitāšu ietvaros 2010.gadā tika turpināta 118 noslēgto līgumu īstenošana par ES fondu finansējumu 19,4 milj. LVL, no kuriem 2010.gadā tika pabeigti 90 līgumi par kopējo ES fondu finansējumu 3,63 milj. LVL. Faktiski izmaksātās publiskā finansējuma summas projektu īstenotājiem abās aktivitātēs 2010.gadā bija 1,37 milj. LVL.

Nodarbinātības valsts aģentūra (turpmāk – NVA) 2010.gadā īstenoja divus no ESF līdzfinansētus projektus „Profesionālā apmācība bezdarba riskam pakļautām personām” un „Mūžizglītības pasākumi nodarbinātām personām”. Šo projektu īstenošanai 2010.gadā publiskais finansējums bija 4,25 milj. LVL. Projektā „Profesionālā apmācība bezdarba riskam pakļautām personām” tika iesaistītas 5 740 personas, bet 2010.gada 2.pusgadā aktivitāte tika pārtraukta.

Līdz ar iepriekš minētā projekta īstenošanas pārtraukšanu, 2010.gada jūlijā projekta „Mūžizglītības pasākumi nodarbinātām personām” ietvaros NVA uzsāka pasākuma „Apmācību programmas pieaugušo iesaistei mūžizglītībā” īstenošanu. Pasākuma mērķis ir veicināt nodarbināto un pašnodarbināto personu vecumā no 25 gadiem konkurētspēju, paplašinot mūžizglītības pieejamību pieaugušajiem. Pasākuma ietvaros nodarbinātā persona var piedalīties profesionālās pilnveides vai neformālās izglītības programmās, sedzot 10% no izglītības programmas izmaksām. 2010.gadā mūžizglītības pasākumā nodarbinātām personām piedalījās 5 155 personas.

2010.gadā LIAA turpināja īstenot aktivitātes rūpnieciskā dizaina attīstīšanas jomā. Organizēta aktivitāte „Dizaina autobuss”, kas nodrošina iespēju Latvijas dizaineriem veidot tiešus kontaktus ar ražošanas uzņēmumiem sadarbības projektu attīstīšanai. Latvijas reģionos organizēts semināru cikls „Seši soļi līdz veiksmīgam zīmolam”, kuru kopumā apmeklēja 425 dalībnieku, kā arī īstenotas atbalsta aktivitātes projekta „Produktu dizaina izstrādes pakalpojumu sniegšana ražošanas komersantiem” ietvaros, kurā piedalījās desmit komersanti, saņemot produktu dizaina izstrādes pakalpojumus. Savukārt EM organizētājā konkursā „Eksporta un inovācijas gada balva 2010” tika iekļauta jauna kategorija „Rūpnieciskais dizains”, un tajā pirmo vietu ieguva uzņēmums, kas izstrādājis jauna dizaina izlietnes. 2010.gadā nodrošināta arī rūpnieciskā dizaina portāla www.designlatvia.lv uzturēšana.

Ekonomikas ministrs A.Kampars

Vīza: Valsts sekretārs J.Pūce

30.05.2011. 11:26

Mārtiņš Jansons

67013057, [Martins.Jansons@em.gov.lv](mailto:Martins.Jansons@em.gov.lv)

1. IKP aprēķināšanā tiek izmantots NACE 1.1 klasifikators [↑](#footnote-ref-1)
2. Apstrādes rūpniecības rādītāji tiek rēķināti izmantojot NACE 2. redakcijas klasifikatoru [↑](#footnote-ref-2)
3. Neskaitot finansējumu aktivitātēm, kas īstenotas institūciju pamatdarbības funkciju veikšanai piešķirto valsts budžeta līdzekļu ietvaros [↑](#footnote-ref-3)